贈孫廣伯
作者：呂本中
朝代：宋

paragraphs: 人皆笑君拙，我獨喜君直。
拙則世所無，直則未易識。
昔者中丞公，事主以一德。
從容進退間，多士所取則。
朝廷九鼎重，冠冕萬夫特。
塵埃困大路，此老難再得。
至今門下士，必以身許國。
孰知强弩末，而有百鈞力。
賢孫後來秀，見我好顔色。
收功却掃中，欲任門內責。
空弮入善陣，匹馬見勍敵。
不嫌不識察，但恨無此獲。
欲赤莫如丹，欲黑莫如墨。
吾常持此言，以辨主與賊。
苟無牛羊害，則有天地塞。
君能但拙直，亦莫忘黑白。